Поштовани,

Као историчар уметности, богате каријере, која је већ премашила половину века – много сам шта видео, и сматрао да мало шта може да ме изненади, или у овоме послу да буде ново.

Тако је то било све до 5. априла када сам свратио на изложбу изврсног уметничког фотографа господина Станка Костића ***Прича о воденици,*** која се одржавала у Галерији Науке и технике САНУ. Било је рано поподне и тамо сам затекао сасвим необичну слику – велику групу дечака и једну девојку, тинејџерских година. Лепа, здрава деца, у свему – један репрезентативни букет наше младежи. Аутор изложбе, господин Костић их је занесено водио по галерији, испред сваког експоната, а они као хипнотисани и сасвим удубљени - гутали сваку његову реч. Сео сам у крај Галерије и чаврљао са чуваром, али све време зачудно пратио шта се дешава. Дуго су се затим задржали у малој просторији где се одвијала Анимација суштине рада воденице али и испред видео-аудио записа, на коме три лепе Водарке певају старе песме. Све је донекле личило на сан, на времена која памтимо као времена мирна, у којима се знало ко и шта ради, и како се према томе сви други односе. Потпуно изненађење је било да се нико од деце није издвојио и крадомице бацао погледе на ''најважнију ствар на свету'' – мобилни телефон. Разгледање изложбе потрајало је више од сата у невероватној тишини коју је пробијао тек по неки уздах; особито кад би деца, блиставих очију, пролазила поред фонтане на којој се вртела играчка од шашке, да би представила принцип рада воденичног кола.

Онда се из групе издвојио професор, одржао кратко захвално слово после кога је пукао френетични и дуги аплауз упућен аутору изложбе; а лепо се видело - да су се њему ноге сасвим одсекле. Затим је направљена заједничка фотографија, после чега је професор још нешто, мало дуже причао, све хвалећи ауторову истрајност, труд и значај овога подухвата за очување србске баштине. И кад је све завршио – поново се проломио аплауз младих, снажних руку ''на бис'', да збуњени аутор није успео после тога ни реч да проговори.

Говоре нам да су зла времена и да нам омладина ништа не ваља. Да су деца погубила сваку меру и неопходне манире, да су окренути само себи и да ни – добар дан не умеју више да кажу. Па, како их не инресује ни историја ни култура народа. И како једва чекају да оду одавде.

Наравно, да они што тако говоре греше, а почесто и лажу, тражећи оправдање за сопствено нечињење. Јер, само у рукама врхунског мајстора виолина ће проговорити ''стотину језика''; само испод доброг и вештог чекића – у свет ће изаћи племенити производ. И – само под будним оком, које храбри чисто срце, велико умеће и племенита намера, учитеља дакле – израшће и здрава и племенита деца, поколење којим ће се Отачаство моћи поносити.

Ово лепо чудо памтићу док сам жив! Могу тек да мисим - како се оно урезало у памћење нашем аутору, господину Станку Костићу.

Стога, хвала професору историје господину Николи Јовановићу, хвала машинској школи „Радоје Дакић“ из Раковице, и хвала ученицима, која су тога дана - осветлала образ читавој својој генерацији!

Београд

7. априла 2019. Душан Миловановић

 историчар уметности